Wɔwoo Edward Akuffo-Addo Ayɛwohomumɔ 26, 1906, ɛnna ɔtoaa nananom wɔ nseɛdo Kitawonsa 17, 1979 mu. Na ɔyɛ mmaranimfoɔ ne amanyɔni. Ɔka nnipa nsia a wɔkaa wɔn ho bɔɔ mu peree faahodie maa Ghana no ho, na na ɔdɔm amanyɔkuo a ɛdi kan  United Gold Coast Convention a wɔtwa no tia frɛ no UGCC no. Ɔbɛyɛɛ Ghana mmarahyɛbadwafie tɛmmuafoɔ kunini firii 1966 kɔsii 1970. Ɛduruu baabi a na Ghana ntoo aba nyii ɔmanpanin biara no, wɔmaa no bɛsomm sɛ ɔmanpanin firii 1970 kɔsii 1972.
Edward Akuffo-Addo ba nimpɔn ne Ghana manpanin Nana Addo Danquah Akuffo-Addo. Ɛsiane sɛ na Edward Akuffo-Addo asua mmara adɔ mu sukɔ abɛyɛ mmaranimfoɔ nti, ɔde ne nimdeɛ no boa peree faahodie maa Ghana. Ɔde nimdeɛ a na ɔwɔ yɛɛ deɛ ɔbɛtumi biara sɛ ɔbɛhwehwɛ faahodie ama ne man. Afei, ɔsane de nimdeɛ no hwehwɛɛ asomdwoeɛ ne pɛpɛɛpɛyɛ maa ɔman no na ɔhwɛɛ sɛ mmara bɛyɛ adwuma wɔ ɔkwan a ɛfata so.
Na Edward Akuffo-Addo awofoɔ ne Owura William Martin Addo-Danquah ne Owurayere Theodora Amuafi. Wɔwoo no wɔ Dodowa a ɛwɔ Nkran Mantam mu. Na n’awofoɔ baanu no nyinaa firi Akropɔn. Edward Akuffo-Addo hyɛɛ n’adesua ase wɔ Akropɔn Baasere Mfitiaseɛ sukuu mu na ɔwieeɛ no, ɔtoaa so kɔɔ Baasere Akyerɛkyerɛfoɔ Nteteɛ sukuu a ɛwɔ Akropɔn ne Abetifi Nyamesom Nkyerɛkyerɛ sukuu kɔtoaa n’adesua so.
Afe 1929 mu no, ɔkɔɔ Akyimɔta Kɔlegyi kɔtoaa n’adesua no so wɔ hɔ na ɛwɔ hɔ na wɔmaa no akwannya sɛ ɔbɛtumi akɔsua adeɛ wɔ Peter’s Kɔlegyi a ɛwɔ Oxford wɔ berɛ a ɔntua adesua ho ka biara. Yei nti, ɔkɔɔ hɔ nso kɔsuaa Nkontaa, Amanyɔsɛm ne Nyansahunu. Afe 1933 mu no, ɔwiee n’adesua no a na ɔkuta abodin wɔ amanyɔsɛm ne nyansahunu mu.
N’adesua yi akyi no, wɔtoo nsa frɛɛ no maa no kɔkaa London, UK mmaranimfoɔ kuo no ho wɔ afe 1940 mu. Afe akyi pɛpɛɛpɛ na ɔsan baa Ghana bɛyɛɛ ɔno ara n’adwuma sɛ mmaranimfoɔ wɔ Nkran.
1947 mu no, ɔbɛkaa mpanimfoɔ akukudam a wɔkaa wɔn ho bɔɔ mu tee United Gold Coast Convention (UGCC) amanyɔkuo no ho. Ɛno nti, ɔbɛkaa Ghana adehyeɛ akunini nsia a wɔde wɔn nkwa too wɔn nsam peree faahodie maa ɔman no ho. Nanso, berɛ a basabasayɛ bi sii wɔ Nkran no, wɔkyeree no too afiase afe 1948 mu. Afe 1949 kɔsi 1950 mu no, wɔyii no sɛ Gold  Coast Mmarahyɛbadwafoɔ kuo no ne Coussey Aman mmara kuo no mu ni.
Ghana nyaa faahodie akyi no, ɔsomm sɛ Ghana kɔɔto kunini no tɛmmuafoɔ panin firii 1962 kɔsii 1964. 1966 kɔsi 1970 mu no, National Liberation Council (NLC) yii no sɛ Ghana mmarahyɛbawafie no tɛmmuafoɔ kunini, na afei wɔsan maa no bɛyɛɛ Otitenani maa ekuo a wɔhyehyɛɛ 1969 aman mmara maa Ghana no.
Ɔbɛyɛɛ Ghana manpanin firii Ɔsanaa 31, 1970 kɔsii sɛ asraafoɔ tuu no adeɛ so Ɔpɛpɔn 13, 1972. Saa berɛ no, na ɔman no tumi nyinaa hyɛ Ɔman soafoɔ Dr Kofi Abrefa Busia nsa. Kitawonsa 17, 1979 mu no, Edward Akuffo-Addo twaa n’ani hwɛɛ ban.
